༈གསུམ་པ་ཡོན་ཏན་ལ་གསུམ་སྟེ།མདོར་བསྟན།རྒྱས་པར་བཤད།དཔེ་དང་ཆོས་མཐུན་སྦྱར་བའོ།།དང་པོ་ལ་ཡང་བསྟན་པ་དང༌།བཤད་པ་གཉིས་ལས།དང་པོ་ལ་ཡོན་ཏན་གྱི་རྟེན་སྐུ་ནི་རང་དོན་དོན་དམ་པའི་སྐུ་དང་ནི་དེ་ལ་བརྟེན་པ་གཞན་དོན་ཀུན་རྫོབ་པའི་སྐུ་ཉིད་དེ་རྣམ་པ་གཉིས་སོ།།སྐུ་དེ་དག་ལ་བརྟེན་པའི་ཡོན་ཏན་ནི་བྲལ་བའི་འབྲས་བུ་སྟོབས་ལ་སོག་སེ་པའི་ཡོན་ཏན་སུམ་ཅུ་རྩ་གཉིས་དང༌།རྣམ་པར་སྨིན་པའི་འབྲས་བུ་མཚན་བཟང་པོ་སུམ་ཅུ་རྩ་གཉིས་ཏེ་དབྱེ་བས་དྲུག་ཅུ་རྩ་བཞི་པོ་འདི་དག་གོ་ཞེས་པའོ།།གཉིས་པ་ལ་ཡང་རྟེན་སྐུ་ནི་བདག་ཉིད་ཀྱི་ནི་དོན་ཕུན་སུམ་ཚོགས་པ་འབྱོར་བའི་གནས་དང་གཞི་ནི་དམ་པའི་དོན་ཞེས་པ་ཆོས་ཀྱི་སྐུ་ཡིན་ཏེ།དྲང་སྲོང་ཞེས་པ་སངས་རྒྱས་རྣམས་ཀྱི་བརྡ་དང་ཐ་སྙད་པའི་གཟུགས་ཀྱི་སྐུ་ནི་ཕ་རོལ་པོ་གདུལ་བྱ་རྣམས་ཀྱི་དོན་ཕུན་སུམ་ཚོགས་པའི་གནས་ཡིན་ནོ།།བརྟེན་པ་ཡོན་ཏན་ནི་དང་པོ་ཆོས་ཀྱི་སྐུ་ནི་སྤང་བྱ་ལས་གྲོལ་བས་སྟོབས་བཅུ་ལ་སོགས་པས་བྲལ་བའི་ཡོན་ཏན་རྣམས་དང་ལྡན་ནོ།།གཉིས་པ་གཟུགས་ཀྱི་སྐུ་ནི་དགེ་བའི་འབྲས་བུ་སྨིན་པས་ན་སྐྱེས་བུ་ཆེན་པོའི་མཚན་རྣམ་པར་སྨིན་པའི་ཡོན་ཏན་རྣམས་དང་ལྡན་ནོ།།